
COLO unde 'n Argeș se varsă Râul Doamnei 
Și murmură pe ape copilăria mea, 
Ca Negru-Vodă, care descălecând veneă, 
Mi-am ctitorit viaţa pe dealurile toamnei. 


Prin viile de aur ca banii dintr'o salbă 

Pe al colinei mele împodobit pieptar, 
Inchis-am fericirea în strâmtul ei hotar 

De nuci bogaţi în umbră, umbrind o casă albă. 


Acolo'n pacea nopţii, pe drumuri de podgorii, 
Am mers tăcut alături de carele cu boi, 

Când neaua lunii ninge pe sălcii în zăvoi, 
Când șopotește valea de cântecele morii. 


Las altora tot globul terestru ca o minge, 

Eu am rămas în paza pridvorului străbun, 

Ca să culeg cu ochii livezile de prun 

Când alb Negoiul, toamna, de ceruri se atinge.. 

Și tot visând la vremea când înfloriră teii, 
Pe când îmbracă țara al iernii alb suman, 
Să deslușesc cum piere trecutul, an cu an, 
Pe drumuri depărtate sunându-și clopoțţeii. 


Să stau, pe când afară se stinge orice șoaptă, 
Privind cenușa caldă din vatra mea, de-acum - 
Și să aud deodată cu 'nfiorare cum 

Trosneşte amintirea ca o castană coaptă. 

ÎNCHINARE 

RIVELIȘTE menită să-mi fie o psaltire, 
Intâia mea credinţă și ultimul meu scut- 
Moşie aurită de-amurg și de-amintire, 
Deal albăstrit de lună, de dor şi de trecut. 


Florică, înflorită în Mai ca o mireasă, 

Tu, care legi în toamnă un rod de orice ram, 
Intinde peste mine un văl de frunză deasă, 
Primește iar la sânu-ți copilul ce eram. 


Aleea mi-o deschide cu brațele de mamă 

Ca să mă culc în casa din deal, la pieptul tău. 
Fii pentru mine Sfânta Icoană ce din ramă 
Alină lin feciorul risipitor și rău. | 


Am rătăcit pe piatra cetăților haine 

Și m'am jucat cu anii cum alții svârlă mingi... 
Tu numai, păstrătoare a zilelor mezine, 

Mai poţi cu-a lor lumină pierdută să m 'atingi. 

Fii pentru regăsitul o mânăstire vie 

In care amintirea aprinde lumânări, 

Și unde, pe o tâmplă de umbră, reînvie 

Ochi cunoscuţi, luceferi ieșind din înnoptări... 


Nu vezi suind poteca pe dealul din Florica, 
Cu ochi de tinereţe și păr frumos de nea, 

Cum trece spre mormântul bunicului, bunica, 
Ţinând ca ieri de mână copilăria mea? 


N 'auzi, atât de-aproape dar parcă 'n altă ţară, 
Și râsul meu sburdalnic și glasul ei blajin? 
Nu simţi sporind dorinţa și dulce și amară 
De-a reveni mai iute la cel dintâi cămin?.. 


Cu ochi de altădată, cu degetul pe buze 

-Așă cum se cuvine în preajmă de mormânt- 

Vă voi urmă, curate și albe călăuze, 

Spre cel mai drag, mai trainic și sufletesc pământ. 

ICI își îngropară bunicii mei copila, 
In loc ferit de-arșiţă, de viscol şi de vânt, 
Colinei închinară iubitul ei mormânt, 
Legând de dealul rodnic și numele și-argila 


Și vremea prea fugară și fragedul destin 

Al celei ce fusese-abiă ozi-Florica... 

Azi, de fetiţa moartă noi nu mai ştim nimica; 
Dar când acum Florica în soare aprilin, 


Etern reînflorește, ceva în piept mă doare, 
Privind cum prinde raza cu fermecaturi fir 
O faşă de bobocul plăpând de trandafir 
Și-un zâmbet de lumină de fiecare floare. 


Un zâmbet ce odată trăiă pe buza ei... 

Și mă'nfior la gândul păgân și la credinţa 
Că trebuie naturii să-i altoeşti ființa - 
Pământul să palpite ca inima, de vrei. 

MORMÂNTUL 

E n'ar fi mușchiul crucii, vedeam un pat de flori, 
Gătit sub bolta verde şi vie a pădurii. 
A1 adormit în raiul din slovele scripturii, 
Tu, ce-odihnești la umbră de codri șoptitori. 


Te-ai cununat cu moartea ca'n basmul Mioriţei, 
Păstorule de oameni, bunicule. Acum 

Ești zumzet de albine și'mprăștiat parfum 

In via îmbătată de înflorirea viței. 


Te-a biruit pământul, dar l-ai însuflețit 

Și l-a pătruns iubirea-ți de ţară, ca seminţa. 
Stejarilor prieteni le-ai dăruit ființa 

Și sângele, ce curge cu seva înfrățit. 


Orice copac din juru-mi, îl simt că mi-e părinte, 
Cu cea din urmă iarbă, de mult am legământ. 
De dincolo de oameni, de timp și de mormânt, 
Un ram se-apleacă tainic să mă binecuvinte. 

U-O singură sforțare'ncordând vânjosu-i umăr 
-Un uriaș urcându-și poverile ce-l strâng- 
Pletosul deal, din vale sui cu vii şi crâng 
Ca să-și revadă ţara cu sate fără număr, 


Cu casele: mioare și turlele: păstori, 
Ce-au coborit pe verdea câmpie argeşșană, 
Cu drumul ce 'nsoțește înceata caravană 
De sălcii plângătoare și plopi pribegitori; 


Ţinutul unde seara din lunci și din zăvoaie, 
Ca și argintul sprinten, viu apele sclipesc, 
Și unde clarul cântec de clopot creștinesc 
Apropie colina de-a cerului văpaie. 


O, vârf de deal! O, capăt liniștitor de drum! 
Opresc aicea pasul și îmi desleg privirea, 

Când prin amurg se 'nalță, visând nemărginirea, 
Din fiecare casă un crin înalt de fum. 

ÎN VIE 

OT mai miroase via a tămâios și coarnă, 
Mustos a piersici coapte și crud a foi de nuc... 
Vezi, din zăvoi sitarii spre alte veri se duc; 
Ce vrea cu mine toamna, pe dealuri de mă 'ntoarnă? 


Nu e amurgul încă, dar ziua e pe rod 

ȘI soarele de aur dă 'n pârg ca o gutuie. 

Acum - omidă neagră - spre poama lui se suie 
Târiș, un tren de marfă pe-al Argeșului pod. 


Cu galben și cu roșu își coase codruliia. 

Prin foi lumina sboară ca viespi de chihlibar. 
O ghionoae toacă într'un agud, și rar 

Ca un ecou al toamnei răspunde tocălia... 


S'a dus... şiiarăș sună... și tace... Dar aud 
» Ecou ce adormise și-a tresărit deodată - 
In inimă cum prinde o toacă 'ncet să bată 
Lovind în amintire ca pasărea n agud. 

CASTANUL 
CEL MARE 

E sbate Strâmbă-lemne cumplit în pomul sdravăn, 
Cu braţe noduroase și cu atletic trunchi 
Inţelenit în vie, deși pân'la genunchi 
] s'a urcat cu'ncetul pământul gras și reavăn. 


Dar toamna, sub rodire încununat cu spini, 
Și'n noapte plin de pace, de păsări şi de stele, 
Ca grindina sloboade castanele lui grele 

Și 'nseninat, primește din cerul larg lumini. 


Castanul între struguri şi-a înțeles menirea: 
Ce-am căutat pe drumuri, găsește stând pe loc, 
Și, adâncind pământul aceluiaș noroc, 

Cu zeci de ramuri ţine în braţe fericirea. 


Mă simt, Florică,'n preajmă-i atâta de sărac! 
De ce nu poate pasu-mi să prindă rădăcină, 
Și să rămân al viei ca pomul pe colină, 

Și să mă strâng de tine ca vița de arac?.. 

RĂDĂCINI 

OD de năpârci, șerpi vajnici cât braţul şi cât cotul, 

Trunchi negru de balaur încolăcit și rupt, 
Ciorchine de șopârle - pământul dedesupt 
Surpându-se - în taină se desvelesc cu totul. 


Dar vraci vicleni cu barbă de iască și de mușchi, 
In nopţi cu lună nouă plesninduri cu nuiele, 
l-au înlemnit deodată umflaţi așă în piele 

De le-au rămas sub coajă întărâtaţii muşchi. 


Frunzarele de-asupra, îmbelșugând colina, 
Iși leagănă seninul cu vântul în văsduh - 
Cum să cunoască iadul în care trup și duh 
Se sbate desgropată, sucită, rădăcina? 


Stau și privesc la șerpii ce scormone'n pământ 
Și la pământul care le fuge de sub pântec... 
Copaci, moșie, vreme - neîndurat descântec... 
Și eu cu tot frunzișul și rădăcina 'n vânt. 

CIREȘUL 

OI înhămă măgarul, ca'n vremi, la cărioară: 
EI ce privește toate cu ochi de înţelept - 
Și voi urmă poteca de mult, suișul drept | 
Prin via verde 'n tactul copitei ce-o măsoară. 


Și luând prăjina lungă și coșul împletit, 

O fată 'n vâlnec roşu va merge înainte. 

Am să opresc măgarul din mersul lui cuminte 
Sub un cireș, de roade şi de ani mulţi boltit. 


Cireșul va fi roșu ca și'n copilărie, 
Cireşile pe ramuri vor atârnă cercei; 

Cu braţe goale, fata va prinde'n șorțul ei, 
La fiece prăjină, o sută și o mie. 


Și când, târziu, lungi umbre se vor culcă pe lunci, 
Când gol va fi cireșul iar cerul plin de stele, 
Bunicii iaşi aduce acasă coșuri grele... 


De-așşi mai aveă bunică și sufletul de-atunci! 

SPRE IZVORANI 

AS povârnișul viei să cadă 'n praf de soare, 
Și 'ntr'un tunel de frunze umbrite, brusc pătrund. 
Atât de dreaptă fuge cărarea până 'n fund 
Că văd, ca prin ochianul întors de-o vrăjitoare, 


Căsuţele răslețe din satul Izvorani 

- Mici capre cățărate pe-o râpă de lumină, 

Prin nuci proptiți can bâtă în strâmba lor tulpină, 
Sub sarică frunzoasă de gârboviţi ciobani - 


Și, arătări din țară în stampe japoneze, 

Ca o furnică neagră ce'mpinge albu-i ou, 

O fată cum zorește, greu de urnit, un bou 
Nemaiputând pe coastă cireada s'o urmeze, 


Pe când din zarea serii ca namile, cu rost 
Răsar, rănind amurgul ceresc cu cornul frunţii, 
Pe rând: albaștri, vineţi, de aur verde - munţii 
Păzind de-acolo basmul copilului ce-am fost. 

PĂDUREA 
DIN VALEA MARE 

simţi deodată toată, cu o cutremurare, 

Cum stăpânește peste micimea ta de om, 
Cu mii de trunchiuri albe și cu un singur dom 
Fremătător - pădurea de fagi din Valea Mare. 


Aicea omenirea te lasă pic cu pic: 

Incepi de traiu-ţi silnic și strâmt să te desfereci, 
Inveţi, uimit, să intri în codri ca'n biserici 

Și că mai sfânt pe lume nu poate fi nimic 


Decât această pace în razele 'nserării, 

Când se târăsc, alături de netede tulpini, 
Din arborii aevea alți arbori mai senini, 
Sub frunzele cu glasul dumnezeesc al mării, 


Și când, legându-ți paşii de cale, te-ai oprit 
Sub fagii'nalţi, în templul adevărat al firii, 
Ca un bolnav de suflet redat tămăduirii, 
La jghiabul care curge cu șipot potolit. 

CUCUL 
DIN VALEA POPII 

N zori, ca poterașii, din văi, șirag ies plopii. 
Ascult, dela răscruce, cu suflet de haiduc 
Cum cucu'n codru verde mă chiamă să mă duc 
S'opresc la drumul mare norocu'n Valea Popii. 


Pe flori, ca pe-o velință, stau dela cântători, 
Pândind cu ochii lacomi din răsăritul rumen 
Cum soarele sosește rotund ca un egumen 
Și numără pe ceruri mătănii de cocori. 


Pe când în calea-i lungă se roagă la toți sfinții, 
Eu îl desbrac de raze sub frasin și anin. 

In luminosul cântec de cuc, mă însenin 

Pe valea'ntineririi și a făgăduinții. 


Dar cucul, pană sură, nu s'a'ndurat să stea. 

» Cucu! aci în vale... Cucu! sub dealuri sboară... 
+ Cu-cu! și iar îmi scapă în zări o primăvară... 

+ Cucu! și mai departe, copilăria mea... 

LA ZĂVOI 

Ă 'ntorc la tine, Argeș, o, râu de-odinioară, 
Pe drumul de fânețe ce fuge printre clăi, 
Dar unde mai sunt astăzi, să ţie-aceleaşi căi, 
Tustrei copiii veseli, de-atunci, din cărioară? 


Și unde“i scăldătoarea în care ca un vrac 

- Zăvoi cu păr de sălcii și ochi de apă vie - 
Schimbai nisipu'n aur, cu varga de magie 
A razei pogorite pe cerul porumbac. 


De două ori acelaș nu m'oi scăldă în ape, 
Căci zilele de-avalma cu valul tău se scurg, 
Și vacile bălțate de soare în amurg 

Nu beau acelaș Argeș când vin să se adape. 


In cipciit, în clipot și'n șopot ne 'ncetat, 

Alt râu, din clipă'n clipă te-a zămislit izvorul; 
Nebănuit ca dânsul mă naște viitorul - 

Dar tu te chemi tot: Argeș, eu tot: Ion Pillat. 

ÎN LUNCĂ 

U, care treci cu carul sub dealul din podgorii 

Ducând la câmp șindrilă sau sus la munte grâu, 
Te-abate'n lunca veche şi mână pân 'la râu. 
Amurgu'n văi se lasă cu cârduri de prigorii, 


Cu-apusul luna albă căzu în heleșteu: 

Pe floarea-i ca pe-un nufăr se-așează brotăceii, 
Și cântecul lor straniu, prin umbrele aleii, 

Cu zile descântate m'ar urmări mereu, 


De n'ar începe-acuma ca 'n amintiri să sune 
Lung clopotele 'ncete ce vin dela zăvoi, 

Dar vacile în noaptea albastrului trifoi 

Treptat se depărtează prin vis și prin pășune, ,. 


Oprește-mă la Argeș, pe plaja care-o știu, 
Săi ţin în mâini nisipul, în cupe efemere, 
Și să visez -cum fuge prin degete și piere - 
Trecutul şi talanga și soarele târziu. 


www.digibuc.ro 





www.digibuc.ro 


ÎN PARCUL 
GOLEȘTILOR 

M așteptat amurgul ca zările să fie 
Altare largi suflate în aur prea curat, 

Iar sălciile, care pe drum au tremurat, 
Inspre Golești, să 'nşire albastra lor stafie. 


Am stat bătând la poartă prelung - și s'a deschis: 
Și iată casa 'n iederi și parcul în paragini, 

Și iată-mă ca unul ce-ar răsfoi imagini 

Dintr'o călătorie pe jumătate vis. 


Aleele - e toamnă - duc toate către moarte. 
Răzoarele se 'nneacă în bozii și'n urzici... 
Și, inimă'ncărcată de amintiri, îmi zici: 
Va trebui odată Florica ta să poarte 


In ea pustietatea de care mai bolești... 

Dar m'am oprit cu mâna sfios la pălărie, 

Căci m 'ajungeau, lungite de-amurg pe bălărie, 
Mari, umbrele 'nfrățite-ale fraților Golești. 

LUMINĂ, IARNA 

nins. În soare codrul cu trunchiuri de cărbune 
Intinde umbre-albastre pe proaspătul omăt 
Și mă visez la geamuri cu anii îndărăt: 
Văd dealul alb, târlia și vremurile bune. 


les, scârțâie zăpada ca ieri sub pasul meu, 

Și atârnând marame subţiri de promoroacă 
De ramurile joase, lumina goală joacă 

Azi numai pentru mine şi pentru Dumnezeu. 


Apoi își dă pe spate tot părul de beteală 
Și sare învârtindu-și al razelor hanger... 
Pe unde talpa-i roză atinge albul ger 
Fulgerător scânteie pe nea câte-o petală. 


Crra... trece pe sub soare vâslind, întâiul corb. 

A stat din joc lumina, pe brânci se face mică... 

Crra... stolu 'ntreg - și'n umbră rămân privind cu frică 
Trei picături de sânge pe-o ramură sorb. 

BISERICA LUI HORIA 

AI stai visând la munţii, ce șoimi și aur poartă? 
Pe vale Arieșul șoptind îl mai auzi? 

Pribeagă lângă Argeș, vădană printre duzi, 

Biserică pustie și fără brazi la poartă. 


Cioplită din puterea molidului și din 
Credinţa strămoșească legată'n bârna dură, 
Ce meșter vechi, de ţară, cu greaua lui secură 
Ţi-a hotărît altarul lui Horia, destin. 


In jurul tău cresc duzii cu fragedă verdeață 

Și iarba crudă 'ntinde la soare plase verzi 

Să prindă rândunele de umbră. Tu îţi pierzi 
Deasupra lor, în frunze, clopotnița 'ndrăzneață. 


Pe Moţii tăi zadarnic îi mai aștepți, și nici 

Un preot nu ți mai cântă, bătrân, din psaltichie... 
Dar azi, cu primăvara, cerească și pustie, 

Slujeşti botez la granguri și nuntă la furnici. 

CĂSUŢA DIN COPAC 


www.digibuc.ro 


E leagănă şi astăzi, când vântul suflă 'n frunză, 
Sus pe stejar'nălțată căsuţa din copac. 

Cu gazda mea bătrână ce bine mă împac! 

Ii duc bolnavu-mi suflet, de oameni să-l ascunză. 


Un suflet ce să uite trecutul nu putti 

Și care jalnic bate mereu la altă poartă, 

Un suflet ce iubirea nehotărât își poartă 

Din loc în loc, zadarnic... O, vindecă-mi-l tu! 


Tu, sora cea mai bună cu aripa și ramul, 
Primește-l la fereastra de cer cu ciocârilii. 

Tu, nelegată încă prin grele temelii 

De țarina prăfoasă, dă-i să-și serbeze hramul: 


Pădurea și văzduhul și vântul, la un loc - 

Și ruptă din pârjolul apusului de soare, 

Făcând din creangă 'n creangă viu flacăra-i să sboare: 
O veveriță roșie cu coada ei de foc. 

CASA DIN DEAL 

RIN ochelari de geamuri priviă cu ochi de lampă, 
Ca o bunică bună la nepoţelul mic. 

Pe-atunci știam că-i vie; azi nu mai știu nimic: 

Apăs cu nepăsare de om pe-a ușii clampă. 


Sub coperișul, care îi sta ca un bonet, 
Glicina ei pe tâmple cădeă ca o șuviţă. 
Și, mirosind a floare de tei, a lămâiţă, 
A cantalup, a lissă de chitră, a șerbet, 


In fiece odaie desvăluiam cu frică 

Alt gând din vechiul suflet curat și românesc... 
Ce nu-mi cuprinde mintea deși îmbătrânesc, 
Pe-atunci trăiă în voie în inima mea mică. 


Pendulele bătrâne mai bat acelaș ceas, 
Prelung, ca o dojană, în liniștea sonoră, 

Dar timpul intră'n casă trântindu-i altă oră, 
Și inima i-o sparge, tic-tac, sub al meu pas! 

CÂMARA DE FRUCTE 

ESCHID cu teamă ușa cămării dealtădată 
Cu cheia ruginie a raiului oprit, 
Trezind în taina mare a poamelor, smerit, 
Mireasma și răcoarea și umbra lor uitată. 


Mă prinde amintirea în vânătul ei fum, 

Prin care cresc pe poliți și rafturi ca pe ruguri, 
Arzând în umbră, piersici de jar și-albaștri struguri 
Și pere de-aur roșu cu flacări de parfum. 


Șovăitor ca robul ce calcă o comoară 

Din basmul cu o mie și una nopţi, mă 'nchin: 

Văd pepeni verzi - smaragde cu miezul de rubin - 
Și tămâioşii galbeni ca soarele de vară. 


Se-aprind fantasmagoric caise și gutui: 
Trandafirii lampioane și lămpi de aur verde... 
Dar părăsind cămara ce minţile îmi pierde, 
Tot rodul vrăjitoarei cu lacăt îl încui. 

ODAIA BUNICULUI 

U s'a clintit nimica şi recunosc iatacul 
Bunicului pe care, viu, nu l-am cunoscut. 
Rămase patu-i simplu și azi nedesfăcut, 
Și ceasul lui pe masă și-a mai păstrat tic-tacul. 


Văd rochia bunicii cu șal şi malakov, 

Văd uniforma veche de „ofițir“ la modă 

Pe când eră el Junker - de mult - sub Ghica-Vodă 
Când mai mergeau boierii în butcă la Brașov. 


Și lângă bățur-i rustic, tăiat în lemn de vie, 
Văd putina lui unde luă băi de foi de nuc. 

A scârțâit o ușă... un pas... și-aştept năuc, 
Să intre-aci bunicul dus numai până 'n vie... 


Un ronțăit de șoarec sau ceasul mă trezi? 

Ecou își fac, în taină, ca rimele poemii... 

Și ceasul vechi tot bate, tic-tic, la poarta vremi , 
Și şoricelul roade trecutul zi cu z . 

OCHELARII BUNICII 

E scrin, păstrând privirea ei vie, au rămas 
Pe galbena gazetă ce 'ncremeneșşte anul. 
Odaia de-altădată mi-arată talismanul: 
Iau achelarii moartei și-i pun sfios pe nas. 


Prin abureala vremii nu s'a schimbat nimica, 
Doar pozele din rame vechi au întinerit... 

Dar din adânc de-oglindă, în faţă, mi-a zâmbit 
In țilțul ei - ca'n vremea când eram mic - bunica. 


La geam foșnește plopul sau pașii au foşnit? 
Prin ușa zăvorită «ei» intră în odae. 

E o fetiță: Pia, cu bucle: Niculae... 

Dar cine e băiatul acela liniștit? 


Bunicari dă pe frunte, blond, părul la o parte... 

De ce se uită astfel la mine? Nu-l mai știu... 

Nu vreau să-l știu... nu pot să-l știu... E prea târziu! 
De omul chel şi rău, rămân legat pe moarte. 

CAPELA 


www.digibuc.ro 


E ce te-au dus, bunico, într'o chilie rece 
Și te-au lăsat cu toţii sub lespezi de cavou, 
Când lunca e un cântec și dealul un ecou 
Crescând mereu pe vreme ce primăvara trece, 


Când gâza cea mai mică din soare ia un strop 

Și când lumina calcă prin aurite ganguri 

In crângul plin de cintezi, de mierle și de granguri?.. 
Te-aşteaptă iasomia și-albastrul heliotrop; 


Albi, trandafirii'n floare întreabă toţi de tine. 

De ce nu vii ca'n vremuri cu secatoru'n mâni? 
Grădina te dorește de-atâtea săptămâni! 

Dar nu mai vii... chiar ziua s'a stins... și noaptea vine. 


O pulbere de lună albește pe livezi - 

Și iar se face iarnă ca 'n ziua îngropării: 
Florica ta se pierde în umbrele uitării, 
Capela ta rămâne pe dealuri de zăpezi. 

ODIHNA TATII 

UNICUL meu aicea se odihnea odată - 
Pe banca de lemn rustic așează-te şi tu, 
Fetița mea, pe locul în care'n vremi stătti 
Și mama - o fetiță ca tine -cu-alei tată. 


Privește dealul unde trăirăm în trecut, 

Și capul drag pe brațu-mi proptit, aşă, ţi-l lasă. 
Incape toată via și vechea noastră casă 

In sufletul tău tânăr din alte vremi făcut. 


Departe pe zăvoaie un tren își pierde fumul 

Ca o năframă care se schimbă 'n porumbiei... 

Nu fumul, viața piere - și pașii mei mai grei, 
Ecou de-acum, urmează pe-ai tăi ușori pe drumul 


Pe care și bunicul cu mamă-mea venea. 
N 'auzi cum sună paşii lor de odinioară?.. 
Pe sub castanul mare, în seara ce coboară, 
Să-i așteptăm să vie cu noi, fetița mea. 

STRĂINUL 

E bancă, sub castanul din vie, te așează, 
Străine, ce venit-ai priveliștea s'o vezi - 
Florica e sub tine, cu casă, parc, livezi, 
Și peste drumul mare: zăvoiul... Inserează. 


Câmpia e albastră și'n zare norii ard; 

Sclipește Râul Doamnei înspre apus, o clipă... 

Un taur muge; puțul cu lanț și roată, ţipă; 

Și vrer... un sbor de vrăbii sbucneșşte dintr'un gard... 


Te-apleci mirat, străine, pe-amurg ca pe o ramă 
Ce-ar străluci din umbra muzeului pustiu, 
Și crezi, pornind aiurea rănit de-un dor târziu, 
Că ai văzut Florica... 

Dar n'ai zărit, ia seamă, 


Pe-albastra depărtare a luncii de demult, 
Trecutul meu ce arde sclipind în râul Doamnei - 
N'ai auzit, deodată rupând tăcerea toamnei, 
Vrrr... timpu'n sbor, pe care cutremurat l-ascult. 

COMOARA 

E Argeș, lângă luncă, un deal se'nalță'n chipul 
Urciorului de-argilă al vechilor olari 

Și pomenește zeii uitaţi de ţară, cari 

l-au plămădit făptura și lutul și nisipul. 


Pe rotunjimea formei, din vale până'n cer, 
Se suie împletindu-și lumina ce adie, 

Frunţi verzi de nuci și trupuri de arămită vie 
Cu frunza zugrăvită ca pe un lăicer... 


Și'n galbena lumină a toamnei argeșene 

Cu mere care sboară și berze care cad, 

Am luat în palmă dealul: un ou încondeiat, 

Ca să-l desmierd mai bine cu somnoroase gene. 


Și m'am zărit atuncia sub bolțile de vii, 
Copil ducând la gură un strugur de rugină - 
Dar mă păli deodată durere-așă haină 

Că îmi scăpă din mână comoara și pieri. 

ADIO LA FLORICA 

CUM trăsura trage la scara amintirii 
Și de plecate sună în curte zurgălăi. 
Acum, din mine, ceasul temut al despărțirii 
Și-întinde umbra sură stăpânitor pe văi. 


Pocnește biciul: casa se dă în lături, piere; 
Intregul deal coboară - și iată-ne pe drum. 
Amurgul ne petrece cu razele-i de miere, 
Tămâia înserării înalță-albastru fum. 


O, surugiu, oprește! Stai locului, trăsură! 
Prin plute seculare să văd cu ochiul plâns, 
Sporind pe ceruri, dealul în flori ca o răsură, 
Ce'n poala lui lumina trecutului a strâns. 


Infrână-ți caii'n spumă, o clipă, să văd încă 
Mormântul și Capela și via cu castani: 
Priveliște rămasă aceeaș, ca o stâncă 
Domnind pe risipirea atâtor zeci de ani. 

Din Valea Popii, cucul mă strigă pe-a sa limbă... 

Și Argeșul șoptește: De ce ne părăsești? 

De ce îţi schimbi căminul, nimic când nu se schimbă 
Din deal de la Florica la parcul din Golești... 


- Rămâi la noi! un clopot din Izvorani mai plânge, 
Și tot aud în urmă: la noi - la noi - la noi... 
Oprește-ţi telegarii cu nările în sânge, 

O, surugiu, năprasnic gonind ca un strigoi. 


Ba nu. Dă bici mai bine și drumului îi lasă! 
Nu-mi părăsesc căminul, în suflet când îl duc... 
Imi voi zidi'n orașe întâmplătoare casă - 

Dar de averi, de lume și de huliri uituc, 


Ca Argeșul să-și mâne murmurătoare ape, 
In crângul de-altădată iar cucul să-l ascult, 
Pe ochii mei lăsa-voi să cadă grele pleoape - 
Și voi găsi în mine Florica de demult. 

CUPRINSUL 

CTITORII 


Acolo unde 'n Argeș se varsă Râul Doamnei... 


ÎNCHINARE 


Priveliște menită să-mi fie o psaltire,... 


FLORICA 


Aici își îngropară bunicii mei copila,... 


MORMÂNTUL 


De n'ar fi mușchiul crucii, vedeam un pat de flori,... 


VÂRFUL DEALULUI 


Cu-o singură sforțare 'ncordând vânjosu-i umăr... 


ÎN VIE 


Tot mai miroase viea a tămâios și coarnă,... 


CASTANUL CEL MARE 


Se sbate Strâmbă-lemne cumplit în pomul sdravăn. .. 


RĂDĂCINI 


Nod de năpârci, șerpi vajnici cât braţul şi cât cotul,... 


CIREȘUL 


Voi înhămă măgarul, ca 'n vremi, la cărioară:... 


SPRE IZVORANI 


Las povârnișul viei să cadă 'n praf de soare,... 


PĂDUREA DIN VALEA MARE 


O simţi deodată toată, cu o cutremurare,... 


CUCUL DIN VALEA POPII 


In zori, ca poterașii, din văi, șirag ies plopii.... 


LA ZĂVOI 


Mă 'ntorc la tine, Argeș, o, râu de-odinioară,... 

ÎN LUNCĂ 


Tu, care treci cu carul sub dealul din podgorii... 


ÎN PARCUL GOLEȘTILOR 


Am aşteptat amurgul ca zările să fie... 


LUMINĂ,IARNA 


A nins. In soare codrul cu trunchiuri de cărbune... 


BISERICA LUI HORIA 


Mai stai visând la munții, ce şoimi şi aur poartă?... 


CĂSUŢA DIN COPAC 


Se leagănă și astăzi,când vântul suflă 'n frunză,... 


CASA DIN DEAL 


Prin ochelari de geamuri priviă cu ochi de lampă,... 


CĂMARA DE FRUCTE 


Deschid cu teamă ușa cămării dealtădată. .. 


ODAIA BUNICULUI 


Nu s'a clintit nimica şi recunosc iatacul. . . 


OCHELARII BUNICII 


Pe scrin, păstrând privirea ei vie, au rămas... 


CAPELA 


De ce te-au dus, bunico, într'o chilie rece... 


ODIHNA TATII 


Bunicul meu aicea se odihneă odată + ... 


STRĂINUL 


Pe bancă, sub castanul din vie, te aşează,... 


COMOARA 


Pe Argeș, lângă luncă, un deal se "'nalţă *n chipul... 


ADIO LA FLORICA 


Acum trăsura trage la scara amintirii. . . 

S'A EXECUTAT ACEASTĂ LUCRARE IN 
ATELIERELE „CVLTVRA NAŢIONALĂ“, 
BUCUREŞTI, INTRE 1 IUNIE ŞI 29 DE- 
CEMVRIE ANUL MCMXXVI IN UNA MIE 
TREI EXEMPLARE, DINTRE CARI TREI PE 
HÂRTIE OLANDEZĂ DUBBEL OLIFANTS 
VERGE VAN GELDER ZONEN ȘI UNA MIE 
PE HÂRTIE JAPONEZĂ DE DOCUMENT 
NEUSIEDLER. TOATE EXEMPLARELE 
PURTÂND SEMNĂTURA AUTORILOR 

